Tom Behnke (KF), 2014-04-08:
Lovforslaget her har jo to store elementer i sig, som flere andre ordførere har været inde på.
Det ene er simpelt hen spørgsmålet om, at man nu går ind og skaber ligestilling mellem mor og far, og det synes vi sådan set er ganske fornuftigt og rimeligt.
Vi har i forbindelse med det, at man nu også lader det omfatte medmor, nogle tekniske spørgsmål, i forhold til at vi nu ikke kommer til at lave en ny diskriminering.
Hvad så i den situation?
Det er noget teknik, som jeg ikke skal trække i langdrag her under debatten, som ellers går meget fint, men det er noget, jeg vil spørge ind til senere, mere for at sikre mig, at vi ikke skaber en ny diskriminering, for så er vi jo lige vidt.
Men altså, ligestillingsspørgsmålet bakker vi fuldt ud op om. Vi synes, det er fornuftigt, at man gør det.
Til gengæld er vi på linje med andre ordførere i tvivlens skepsis i forhold til det, at udlændinge, der er født her i riget, kan nøjes med at afgive en skriftlig erklæring.
Vi har sådan set ikke nogen problemer med det, hvis man har gennemført folkeskolen og taget afgangseksamen der og fået en karakter, der ligesom godtgør, at man er godt integreret, og at man kan det danske sprog både i skrift og tale.
Det er fint nok.
Men så er der lige den der tilføjelse: »eller er fyldt 18 år«.
Der er det, som om man fejer alting af banen og siger: Det er fuldstændig ligegyldigt, hvordan det er gået.
Det er ligegyldigt, hvor meget du blevet integreret.
Det er ligegyldigt, om du har brugt alle årene i folkeskolen på bare at sidde og lave ballade, så de andre heller ikke har lært noget, og du ikke kan et ord dansk.
Det er sådan set ligegyldigt.
Bare du er fyldt 18 år, giver vi dig et dansk statsborgerskab bare ved en erklæring.
Det synes vi er lige flot nok, og vi synes ikke, der er nogen grund til at fjerne det, at vi giver et incitament til, at man tager sig lidt sammen, når man går i folkeskolen, fordi det jo ikke kun er et spørgsmål om dansk statsborgerskab.
Det er også et spørgsmål om, at hvis man gennemfører folkeskolen og får sig en god eksamen der, kan man komme videre med noget mere uddannelse.
Man kan komme ud og få sig et arbejde, man kan blive selvforsørgende.
Det er en forudsætning for, at du får et dansk statsborgerskab.
Og der får vi så i tillæg den gave, at vedkommende rent faktisk bliver i stand til at forsørge sig selv, og det synes jeg ikke er helt så ringe endda.
Så hvad den del af lovforslaget angår, er vi enige med de andre borgerlige ordførere i at være noget skeptiske, og vi kommer nok til at stille nogle ændringsforslag, enten om, at den bestemmelse udgår, eller om, at vi får det præciseret.
Eller måske kan man opdele lovforslaget i to dele.
Det synes jeg sådan rent principielt aldrig er den allerbedste løsning, for så løber lovforslaget jo igennem.
Det bedste ville være, at vi kunne blive enige om at lave nogle ændringsforslag, så vi kunne få strammet op her.
Det tror jeg også ministeren selv sætter pris på.
Så lad os se, om ikke vi kan mødes.
På nuværende tidspunkt kan vi i hvert fald ikke støtte lovforslaget helt, som det ligger nu.
Vi er positive over for det med ligestillingen, men det andet element med en skriftlig erklæring er vi altså ikke enige i, som det er formuleret.